AlexejDobrolubov/national_council_slovak_2010 huggingface dataset:
9. schôdza NR SR - 13.deň - B. popoludní
Dátum: 2024-02-21
Poslanec: Jurík, Beáta (PS)
Druh vystúpenia: Vystúpenie s faktickou poznámkou

110. Ďakujem pekne za slovo. Ja by som v prvom rade sa chcela vrátiť k jednému takému mýtusu, ktorý, alebo mylnej predstave, ktorý sa tu často šíri a síce, že ženy budú takúto novú právnu úpravu zneužívať, pretože klamú, vymýšľajú si, robili to, robili by to pre nejakú mediálnu pozornosť a podobne. Ja skutočne nepoznám ženu, ktorá by chcela nejakým spôsobom klamať v tejto veci, pretože to je skutočne niečo tak citlivé a rozhodne nechcete mať na čele nálepku "znásilnená". To, to, akože tomuto netreba veriť. A možno tak čiastočne odpoviem aj kolegyni Plevíkovej, aj keď budem, samozrejme, vo faktickej reagovať na predrečníčku pani poslankyňu Kolíkovú, ale ona to spomínala. Aj ja som to v rozprave spomínala, ale pani Plevíková sa tam vtedy bavila s pánom poslancom Jarjabkom, ako sa teda bude ten súhlas dokazovať. No povedzte mi, ako sa doteraz dokazoval ten súhlas? Keď momentálna právna úprava hovorí o násilí alebo hrozbe násilia, ale v drvivej väčšine prípadov vy nemáte fyzické stopy po použití toho násilia? Ako sa to napríklad teraz dokazuje, že žena bola znásilnená len preto, že tam bola hrozba násilia? Ako dokážete hrozbu násilia? Navyše v trestnom práve už teraz máme iks trestných činov, ktoré sú dokazované inými než nejakými materiálnymi dôkazmi. Po znásilnení často skutočne nemáte fyzické stopy ani nič, čo by mohlo to, že je tam absencia súhlasu alebo, naopak, násilie a hrozba násilia, dokázať, čiže je skutočne na tých orgánoch potom na základe výpovedí, na základe, ja neviem, tam môžu byť použité iné dôkazy, esemesky, celkovo tá komunikácia a tak ďalej. Je to proste na nich dokázať... (Prerušenie vystúpenia časomerom.)
9. schôdza NR SR - 13.deň - B. popoludní
Dátum: 2024-02-21
Poslanec: Jurík, Beáta (PS)
Druh vystúpenia: Vystúpenie s faktickou poznámkou

104. Ďakujem za slovo a ďakujem aj za všetky reakcie. U pána poslanca Spišiaka, verím, že nás počúva v bufete, si veľmi cením spôsob, akým hovorí o svojich skúsenostiach a nedehonestuje ženy, ktoré zažili znásilnenie a ktoré, ktoré sa s tým zverili aj jemu alebo teda iným policajtom, tak ako to bolo v prípade druhého bývalého policajného prezidenta, ktorého sme tu mali možnosť si vypočuť pred pár dňami. Ďakujem aj pánovi poslancovi Krátkemu za to, akým spôsobom k tejto téme pristúpil a čo povedal. Ja by som sa chcela vrátiť k tomu, že koľko je tu tých falošných obvinení podľa dát, ktoré máme z iných krajín, pretože u nás sa takéto dáta jednoducho nezbierajú a keby sa aj zbierali, tak je vlastne veľmi ťažké to odhadnúť, pretože nevieme ten celkový počet znásilnení, ale teda tých falošných obvinení je vraj len niečo okolo 4 % z celkového počtu obvinení, avšak koľko je vlastne tých znásilnených žien? To, to skutočne nikto nevie. A ja vám môžem povedať, že po tom minulom týždni, keď ja sama som to povedala vo faktickej, že som teda bola preživšou takejto formy znásilnenia, sa mi ozvali nieže desiatky, ale skutočne stovky žien. Vrátane žien, ktoré boli výrazne po päťdesiatke a ktoré mi povedali, že sa im to stalo, že prvýkrát o tom vlastne niekomu píšu a ani nechápu, prečo mi to píšu, ale mali jednoducho tú potrebu, neobrátili sa, samozrejme, na políciu z už spomínaných dôvodov. Ale ja som si tak hovorila, že vždy som vedela, že ten počet je obrovský, ale netušila som, že, že je až tak obrovský. A keď som vtedy vo faktickej povedala, že ja sa s tým zverím, ale verím, že tu, teda myslím si, že tu nie som sama, tak ešte aj to bol, to bola pravda. A ešte aj ženy v tejto miestnosti si... (Prerušenie vystúpenia časomerom.)
9. schôdza NR SR - 12. deň - A. dopoludnia
Dátum: 2024-02-20
Poslanec: Jurík, Beáta (PS)
Druh vystúpenia: Vystúpenie v rozprave

96. Ďakujem za slovo, pán predsedajúci. Ja by sa teda ešte chcela vrátiť k tomu, že či to bude dostatočne rozlíšené. Tak tým hlavným rozlišovacím znakom je, samozrejme, tá intenzita, ale vravím, bude to pokrývať aj vlastne komplexne všetky tie jednotlivé činy, pretože doteraz sme domáce násilie vždy posudzovali podľa jedného, jednej skutkovej podstaty, že napríklad ublíženie na zdraví alebo v prípade ekonomického násilia krádež a podobne, a teraz vlastne sa budeme môcť na domáce násilie dívať v celej tej jeho komplexite, že áno, to domáce násilie je tam pretrvávajúci problém v tej domácnosti, alebo teda v tom vzťahu a poskytnúť skutočne efektívnu právnu odpoveď naň. Zároveň teda ten § 208, s ktorým to porovnáme, je zločinom. Čiže tam je skutočne tá intenzita, tá vyžadovaná intenzita veľmi veľká, kdežto pri, nechcem to absolútne zľahčovať, ale pri takých tých bežných typoch domáceho násilia jednoducho nie je možné stíhať tieto situácie podľa tej dvestoosmičky, takže toto vlastne nami navrhovaná úprava mení. A chcela by som ešte apelovať teda na to, že tento návrh nie je žiadnou ideológiou, že keď, keď tu boli podľa mňa nie veľmi fundované diskusie o Istanbulskom dohovore a veľa sa hovorilo o kultúrnych vojnách, o ideológii a podobne, bolo to, samozrejme, veľmi veľké nepochopenie toho, čo skutočne Istanbulský dohovor obsahuje a čo je jeho cieľom, avšak chápem, teda že nejakým spôsobom to rozprúdilo aj debaty o akejsi ideológii, avšak tu máme jednoznačne právnu úpravu, ktorá neobsahuje žiadnu ideológiu, nič, čoho by sa konzervatívne alebo liberálne spektrum mohlo báť. Však dokazuje to aj, ako som už hovorila, to, že KDH v zastúpení teda pani poslankyne Turčanovej a Holečkovej predložili veľmi podobný návrh. Čiže tu sa skutočne nemáme čoho báť. A ak sú nejaké diskusie, napríklad o redefinícii znásilnenia, redefinícii, ktorú sme my prostredníctvom vtedy nášho jediného poslanca Tomáša Valáška predkladali už, ak sa nemýlim, v novembri 2021 ako vôbec prvá politická strana, tak vtedy som čiastočne, aj keď opäť s tým nesúhlasím, ale chápala tie výčitky voči tomu, diskutujme o tom, že ako napríklad v praxi bude definícia založená na absencii súhlasu vyzerať, avšak tu skutočne nie je o čom. Toto je jednoducho právna úprava, ktorá iba pomáha obetiam a preživším. Nič viac. Je to európsky štandard, je to niečo, čo prakticky vyrieši problémy, ktoré spomínal aj pán poslanec Spišiak, či už teda policajtov, alebo iných zložiek, ktoré sa s osobami zažívajúcimi násilie a špeciálne domáce násilie stretávajú. Takže ešte raz vás, koalícia, prosím o podporu. Ďakujem. (Potlesk.)
9. schôdza NR SR - 12. deň - A. dopoludnia
Dátum: 2024-02-20
Poslanec: Jurík, Beáta (PS)
Druh vystúpenia: Vystúpenie s faktickou poznámkou

90. Ďakujem za slovo a ďakujem aj vám, pán poslanec, za vaše vystúpenie. Som veľmi rada, že ste pripomenuli hlavne ten kontext na začiatku, že my sme tento návrh nepredkladali ako nejakú reakciu na to, čo sa tu dialo posledné týždne, a aby sme vytĺkali nejaké politické body nad tým, ale bol to skutočne dlho pripravovaný návrh, ktorý sme podali už, myslím, v decembri, alebo každopádne keď, keď sa, keď tu ešte neboli na stole premlčacie doby a podobne, a aj preto si myslím, že, teda apelujem na vládnu koalíciu, aby, aby tento návrh podporila, keďže, keďže sa jedná skutočne o niečo, čo má pomáhať. Zároveň by som chcela pripomenúť, že už nie sme v kampani, tak ako to bolo počas tých diskusií o Istanbulskom dohovore, a teda aspoň nie sme v tej parlamentnej kampani, a aj preto je dôležité, aby sme sa skutočne zhodli na takýchto riešeniach, ktoré sú efektívne a ktorých cieľom je skutočne pomáhať obetiam a preživším. Budem sa snažiť tak v tých 50 sekundách reagovať na tú vašu konštruktívnu kritiku, alebo teda otázku, áno, tento, tento nový pojem zahŕňame do Trestného zákona hlavne kvôli tomu, pretože tá dvestoosem... vlastne ten, ten § 208 momentálne nie je, nie je schopný pokrývať všetky tie situácie aj kvôli tomu, že sa pri ňom vyžaduje určitá intenzita toho správania, toho konania a veľmi vážne porušovanie ľudských práv, a preto nie je v drvivých väčšín... v drvivej väčšine prípadov možné stíhať toho páchateľa vlastne za tie činy, pretože jednoducho to nedosahuje až tú intenzitu. Zároveň všetky tie ost... (Prerušenie vystúpenia časomerom.)
9. schôdza NR SR - 12. deň - A. dopoludnia
Dátum: 2024-02-20
Poslanec: Jurík, Beáta (PS)
Druh vystúpenia: Vystúpenie s faktickou poznámkou

78. Ďakujem pekne, pán predsedajúci, a ďakujem aj vám, kolegyne, kolegovia, za vašu podporu a za všetky faktické poznámky. Chcela by som reagovať hlavne na pani poslankyňu Turčanovú z KDH, pretože si myslím, že aj to, že aj KDH predstavilo veľmi podobný návrh, jasne ukazuje, že keď sa konzervatívci zhodnú s liberálmi, alebo teda s progresívcami na tom, že takáto úprava je potrebná, tak by sa mali k tomu pridať aj sociálni demokrati a aj národniari, samozrejme, lebo predpokladám, že nie je v ich záujme, aby slovenské ženy naďalej zažívali násilie, takže my sme vás tu už prosili o tom, aby ste sna... o to, aby ste s nami diskutovali. Následne sme vás prosili o pozornosť veľmi často a ja vás chcem teda do tretice poprosiť aj o podporu tohto zákona. Nie preto, aby si tu nejaká nová poslankyňa Jurík mohla odškrtnúť, že prvý zákon a hneď druhé čítanie, ale kvôli tomu, že to je skutočne zákon, ktorý pomôže reálne obetiam a preživším násilia. A veľa tu hovoríme o porušovaní ľudských práv, o obetiach a ja by som bola veľmi rada, aby sme konečne v tejto Národnej rade aj dokázali, že nám nejde o tie farby politických tričiek, ale skutočne o to, aby sme pomáhali ľuďom, a toto je, myslím, aj kvôli tomu, ako máme momentálne situáciu v spoločnosti, vynikajúca príležitosť na to, aby sme tento dôkaz ľuďom dali. Takže vopred vám ďakujem, ak máte akékoľvek otázky, tak, samozrejme, s kolegyňou Plavákovou sme vám plne k dispozícii. A nestojí nás to nič, skutočne nič, iba kliknúť na to „za“ a ukázať ľuďom, že nám záleží na ich životoch a zdraví. Ďakujem pekne.
9. schôdza NR SR - 10.deň - B. popoludní
Dátum: 2024-02-15
Poslanec: Jurík, Beáta (PS)
Druh vystúpenia: Vystúpenie s faktickou poznámkou

35. Ďakujem, pán predsedajúci, ďakujem aj vám, pán minister, za prečítanie tejto odpovede. Neviem, či ste aj tie odpovede schvaľovali konsenzuálne, lebo sa náramne podobali aj z ministerstva zdravotníctva, aj z ministerstva školstva. Ale teda ja by som vás v prvom rade chcela poprosiť o to, aby ste neprehadzovali svoju vlastnú zodpovednosť za toto obrovské zlyhanie či už teda na opozíciu a na to, že my sme si to nevšimli včas. To vy ste túto novelu ušili horúcou ihlou a ak to je niekoho zodpovednosť, tak to je v prvom rade zodpovednosť vášho kolegu, tu prísediaceho pána ministra spravodlivosti, a teda nie opozície. A takisto to nezhadzujte ani na pani prezidentku. Jediný, kto teraz môže konať, ste práve vy. A aj preto sme vám s kolegyňou Števulovou a s kolegyňou Plavákovou včera pred rokovaním vlády na úrad vlády doručili kompletný materiál. A keď hovorím kompletný, tak skutočne od dôvodovej správy cez paragrafové znenie až po odôvodnenie skráteného legislatívneho konania. Tento materiál vám umožňuje zmeniť túto chybu, omyl, neomyl, ja neviem, či to bolo naschvál, nebolo naschvál, ani vy sami k tomu nemáte jednotnú odpoveď. Takže máte to momentálne v rukách vy. Tak ja by som sa chcela opýtať, a to teda nemusí byť odpoveď za pána Druckera, ale môže to byť vaša vlastná odpoveď, či ste o tomto materiáli na vláde rokovali alebo sa rozprávali a aký je váš osobný názor k tomu. Ja predpokladám, že vy asi nie ste právnik, ale opravte ma teda, ak sa mýlim, ale aj pán generálny prokurátor vám tu pred chvíľou povedal, že skrátenie premlčacích dôb nemá žiadny motivačný ani iný vplyv na obete týchto hrozných činov. Tak chcela by som vedieť teda váš názor na to, že či toto treba opraviť a či to opravíte tak, ako sme vám to navrhli, pretože, opakujem, vy ste urobili chybu, vy jediní ju môžte napraviť. A prehadzovať zodpovednosť na kohokoľvek iného je mimoriadne lacné a slabošské. Ďakujem. (Potlesk.)
9. schôdza NR SR - 6.deň - B. popoludní
Dátum: 2024-02-08
Poslanec: Jurík, Beáta (PS)
Druh vystúpenia: Vystúpenie s faktickou poznámkou

184. Ďakujem za slovo. Viete, mne je tak zle z toho, čo tu momentálne odznieva, že som sa nechcela prihlásiť do faktickej, a už sa nechcem vôbec vracať k tamtomu Andrewovi Tateovi z Wishu, lebo to skutočne slušne nedávam. Ale, pán Gašpar, vy ste bol policajný prezident a história povie aký, ale nič neviete o tom, čo žena cíti, ako a kedy reaguje, koľko času potrebuje. A viete, ja som preživšia sexuálneho násilia a nikdy som si nemyslela, že to tu v tomto pléne poviem, obzvlášť s touto kumpániou, čo tu je, ale neverím, že som sama. A dnes to musím povedať aj v mene všetkých tých preživších, ktorým ste napľuli do tváre. A nemôžem viac byť ticho a nemôžem to dať bez emócií, lebo to, čo ste tu predviedli, je len jeden grc. Budete tu na pôde Národnej rady ako bývalý policajný prezident hovoriť, že ste zažili ženy, ktoré si to rozmysleli? Vy viete, koľko takých žien je? Ani nie štyri percentá! A viete, koľko je žien, ktoré boli skutočne znásilnené na Slovensku? No neviete, pretože to nevie nikto, pretože ony aj kvôli policajtom, ako ste vy alebo tamten, neviem, ako sa volá, tak presne kvôli takým na políciu ani nechodia. A viete, váš syn mi povedal na výbore, že túto tému akútne rieši, odkedy prišiel na ministerstvo spravodlivosti. Takto ju riešite? Že idete znižovať premlčacie doby? Takto sa pomáha obetiam? To snáď nemyslíte ani vážne? A viete, ja som skutočne verila, že ak sa raz budeme baviť o znásilnení, tak pôjdeme práve tou cestou európskych štandardov a to znamená, redefinícia znásilnenia na základe súhlasu alebo zvyšovanie tých premlčacích dôb. A vy čo tu vlastne robíte? Vy sa tu sám vydávate za obeť. No, nie je vám hanba?! Že sa nehanbíte porovnávať sa s obeťami! (Potlesk.)
6. schôdza NR SR - 5.deň - B. popoludní
Dátum: 2023-12-13
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

107. Ďakujem pekne. Ďakujem aj vystupujúcemu poslancovi Romanovi Mikulcovi, ktorý v minulosti pôsobil ako minister vnútra, a keď sa bavíme o tých 900 poplatkoch, tak sú tam aj také zaujímavosti, ako napríklad ŠPZ-ky, ja to možno lepšie vysvetlím v rozprave, ale zabudol si sa pochváliť tým, čo si dokázal, keď si bol minister vnútra, a to je to, že ak si dobre pamätáte, tak Slovenská republika nakupovala od súkromnej spoločnosti tieto tabuľky s evidenčnými číslami za pomerne vysokú sumu, ak si pamätám správne, tak to bolo nejakých sedem-osem eur. A tú jednu tabuľku Slovenská republika teda predávala svojim občanom za nejakých 16,50, 16,50 presne. To, čo si ty urobil, je, že teraz je to už v gescii, výroba týchto tabuliek je v gescii ministerstva vnútra a dokázal si znížiť takýmto spôsobom poplatok, ktorý išiel súkromnej firme sedem-osem eur na 3,70, ak si dobre pamätám, za jednu tabuľku, a táto vláda namiesto toho, aby sa k tomu postavila, že teda sú znížené náklady, tak znížime poplatok aj ľuďom, tak naopak ho zvyšuje zo 16,50 na, na 25 eur za jednu ŠPZ-ku, čo znamená, že pokiaľ si viete tie ŠPZ-ky vybaviť, lebo ich potrebujete, lebo máte auto, tak namiesto 33 eur, lebo potrebujete dve značky, namiesto 33 eur zaplatíte 50 eur, čo je teda nárast približne o 50 % iba pri tomto konkrétnom jednom poplatku. Čiže ďakujem ti za tvoju rozpravu. Týmto si sa pochváliť nestihol, tak, tak ťa chválim ja, lebo naozaj si ušetril mnoho peňazí Slovenskej republike.
6. schôdza NR SR - 5.deň - B. popoludní
Dátum: 2023-12-13
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

71. Ďakujem za slovo. Ďakujem aj poslancovi Bužovi za to, že otvoril túto tému, pretože som ju v tomto pléne ešte v takomto rozsahu nepočul otvorenú. A za mňa je to zaujímavé sa zamyslieť nad tým, že, že predstavte si, že, že, že ste štatutár RTVS a teraz že v decembri 2023 vám znížia rozpočet o 30 %, čo je cca 55 miliónov eur, hej? Čiže ja si nedokážem predstaviť, ako oni narábajú momentálne s tým, čo budú vysielať počas roku 2024 a ako zazmluvňujú svoj, svoje služby a musí to byť teda ako aj solídne také že manažérske peklo. A vládna koalícia vlastne avizovala aj pred, pred voľbami, že chcú rozdeliť RTVS a v tomto mi to príde ako taká pomsta RTVS a skôr taký zámer urobiť si z RTVS slúžku, aby sa zbavili všetkých nepohodlných a aby to spravodajstvo vyzeralo ako, ako chce súčasná vláda. A možno tým príjmom z tých reklám, tak neviem, možno namiesto záberov z protestov si pozrieme nejaký fajnový reklamný blog. A videl som aj reportáž, alebo teda ako sa pani novinárka pýtala jedného z ministrov nejakú otázku a odmietol jej odpovedať, pretože je z RTVS a o ňom urobili nejakú kritickú reportáž, a z toho mi to pripomína, ako keď pán premiér sa vyjadruje o úradníkoch, ktorí si plnia svoje zákonné povinnosti, že sú teroristi a keby mohol, tak ich zaškrtí, tak v tomto prípade mi to príde také, že sa snaží zaškrtiť RTVS. Čo sa týka šetrenia na strane štátu, čo sa bavíme o tých piatich percentách, tak ja som si v rozpočte prečítal, že sa majú štátni úradníci zvýšiť o 15-tisíc, nehovoriac o novom ministerstve, no tak ja neviem, kde to majú šetriť.
6. schôdza NR SR - 4. deň - A. dopoludnia
Dátum: 2023-12-12
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

33. Ďakujem. Presne tak, ako tu hovorili aj viacerí predo mnou, množstvo z tých vecí, ktoré hovoríte, je pravda, a treba to hovoriť, aj keď častokrát sa možno opakujeme. Pán, pán poslanec Sulík, však asi ani vy ani ja, ani nikto z nás nečakal, že budú robiť niečo iné. Ja vám prečítam možno taký kratučký zoznam. Zrušila sa rovná daň pre fyzické osoby a zaviedla sa, k sadzbe 19 % je sadzba 25 %. Zrušila sa rovná daň pre firmy a sadzba 19 % sa zvýšila na 22 %. Zaviedli sa odvody z dividend. Živnostníkom stúpli odvody. SMER obnovil, zdanil regulované odvetvia. Čiže toto sú veci, ktoré strana SMER robila aj v roku 2012 a v tých nasledujúcich rokoch a toto nie sú žiadne Ódorové lego kocky, proste strana SMER sa rozhodla, že bude opakovať presne to isté, čo robila aj, keď nastúpila do vlády 2012, 2016. A keď raz robíte to isté, tak to potom aj dopadne takisto. A k tým dôchodcom v druhom pilieri, tak to ma, to ma akože mrzí zásadne, pretože ľudia, ktorí si sporia na svoje budúce dôchodky, pretože častokrát vidia, že na, na štát sa nemôžu spoľahnúť, tak nebudú mať tú možnosť, ktorú, ktorú, ktorú mali a ktorú ste im teraz zobrali alebo ktorú im beriete a prídu o nie 365 miliónov eur, ale prídu o viac ako 1,7 miliardy ročne a tento príklad vysvetlím, keď budem v roz... v rozprave. Ďakujem.
6. schôdza NR SR - 3. deň - A. dopoludnia
Dátum: 2023-12-08
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

234. Ďakujem. Rozprava sa blíži ku koncu a ja som rád, že na konci vystúpil v rozprave človek, ktorý sa téme aj odborne venuje. A chcel by som upozorniť všetkých sledujúcich, že momentálne tu v pléne Národnej rady vystupujeme k environmentálnym témam aj poslanci, ktorí nie sme úplne doma a odborníci v danej téme, ale je tu predkladaný zákon, ktorý ide cez skrátené legislatívne konanie, teda v absolútne zrýchlenom režime, a voči tomuto zákonu sú dôvodné podozrenia, že nie je dobrý, a dokonca pomáha vybraným skupinám a je im ušitý na mieru. Okrem toho, aby tu minister bol prítomný a žiadal o podporu, prípadne vysvetľoval, prečo tu ide v bleskovom režime schvaľovať nejaký zákon, či vysvetľoval všetky otázky, ktoré tu poslanci k tomuto zákonu mali alebo majú, tak sa nachádza v Dubaji a tu za vládu nereaguje nikto. Zároveň to, že vystupujeme, je súčasťou opozičnej obštrukcie, tak ako povedal môj predrečník, pretože táto vláda je environmentálna záťaž a toto je jediný spôsob, ako môžeme protestovať proti praktikám tejto záťaže, tejto vlády. Tí dnes o jedenástej zaradili do rokovania skrátené legislatívne konanie, v ktorom rušia oznamovateľov protispoločenskej činnosti v Policajnom zbore, chcú zrušiť špeciálnu prokuratúru či znižovať trestné sadzby pri legalizácii príjmov z trestnej činnosti. Takéto konanie zo strany vlády nemá obdobu. Je to obrovská environmentálna záťaž a my sa snažíme oddialiť toto hrubé a vulgárne správanie voči spravodlivosti na Slovensku. Ďakujem.
6. schôdza NR SR - 3. deň - A. dopoludnia
Dátum: 2023-12-08
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

196. Ďakujem veľmi pekne. Veronika, hovorila si správne aj o Dušanovi Veličovi. Česť jeho pamiatke! A keď sa bavíme o tom, že v niektorých vystúpeniach nám chýba expertíza, sám poviem, že skôr ma bavia financie, ale našiel som aj v tomto prípade nejaké čísla. A keď som počúval predrečníkov alebo aj tých, čo vystúpili v rozprave, ktorí sa chceli venovať odborne tejto téme, tak chýbala im tá oponentúra pána ministra Tarabu, ktorý je momentálne v Dubaji. Ja som tak sledoval po pléne, že o akého odborníka by sme sa mohli oprieť, tak možno by som chcel tak slušne poprosiť aj možno pani spravodajkyňu, keď je z výboru, ktorému prislúcha tento návrh zákona, že by nám mohla objasniť alebo prečo je také potrebné to preberať v skrátenom legislatívnom konaní a prečo vlastne sme tu, takto sedíme a snažíme sa o tom rokovať. Ale teda pár dát, ako som sľúbil. Pre uskladnenie popolčeka a strusky z teplárne závodu Chemko Strážske bola v roku 1977 vybudovaná 16-metrová homogénna zemná hrádza so skladovacím priestorom o rozlohe 32,8 hektára. To hovorím naozaj o najväčšej envirozáťaži na Slovensku, ktorá je vlastne Poša a ktorú začala až v roku 2020 riešiť vláda Igora Matoviča, kde naozaj na vláde sa striedali všetci chemici aj zo Slovenskej technickej univerzity, bol tam aj Dušan Velič, ktorého si spomenula, Veronika Remišová. Naozaj sa všetci snažili zapojiť sa do toho, hasiči, ktorí odstraňovali túto záťaž, a naozaj sa im podarilo odstrániť množstvo ton tohto škodlivého materiálu, aby sa na Slovensku žilo lepšie, keďže sa to tridsať rokov neriešilo, a za to im ďakujem. (Potlesk.)
6. schôdza NR SR - 3. deň - A. dopoludnia
Dátum: 2023-12-08
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

170. Ďakujem za slovo. Ja by som možno trochu v číslach. Tak ako Jozef Pročko dobre hovoril, ľudia sa starajú aj vlastnými silami, keď štát zlyháva, a čistia potoky a snažia sa zabrániť kontaminácii a rôznym envirozáťažiam a množstvom suplujú štát. Možno by som hovoril o odkalisku Poša a by som ťa chcel, Jozef, upozorniť na Chemko Strážske a odkalisko Poša, normálne aj taká stránka na Facebooku, Zomierame na východe vďaka PCB látkam a odkalisku Poša. Odporúčam všetkým, môžte si to pozrieť na Facebooku, kde títo ľudia dlhé roky volali po tom, aby odkalisko Poša bolo riešené, a práve ho začala riešiť až vláda Igora Matoviča a Eduarda Hegera v spolupráci s ministerstvom vnútra a Romanom Mikulcom ako vtedajším ministrom. A pamätám si, ako na vládu chodili aj rôzni veterinári, chemici, hasiči a odviedli obrovský kus práce pri odstraňovaní tejto environmentálnej záťaže, ktorá bude pokračovať aj v roku 2024 a dokončená by mala byť v roku 2025. A keď sa bavíme o tých číslach, tak zneškodnených by v tejto chvíli, pardon, do konca roku 2024 malo byť 150 ton nebezpečného odpadu. V druhom kole sa počíta s odstránením približne 5 000 sudov s nebezpečným PCB odpadom z objektu teplárne. A tak ako som hovoril o tých nebezpečných veciach, tak naozaj aj veterinári tam skúmali divokú zver a ošípané, ktoré boli kontaminované PCB látkami a v niektorých prípadoch vyšlo, že tá zver je kontaminovaná až v sto percentách, takže ja si myslím, že je to dôležitá otázka.